**Αθήνα:** 08.12.2022

**Αρ. Πρωτ.:** 1791

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Εκτός στεγαστικής πολιτικής τα άτομα με αναπηρία και χρόνιες παθήσεις!**

Αδιανόητη κρίνεται από το αναπηρικό κίνημα της χώρας η μη συμπερίληψη των ατόμων με αναπηρία, χρόνιες παθήσεις και των οικογενειών τους σε κάθε Πρόγραμμα της Στεγαστικής Στρατηγικής, [τονίζει η ΕΣΑμεΑ στο έγγραφο με τις προτάσεις της](https://www.esamea.gr/our-actions/yeka/6032-i-e-s-a-mea-katathetei-tis-protaseis-paratiriseis-tis-sto-sxedio-nomoy-spiti-moy-stegastiki-politiki-gia-toys-neoys-axiopoiisi-tis-dimosias-perioysias-gia-koinoniki-katoikia-kai-alles-diataxeis) στον υπουργό Εργασίας επί του σχεδίου νόμου «Σπίτι μου - στεγαστική πολιτική για τους νέους, αξιοποίηση της δημόσιας περιουσίας για κοινωνική κατοικία και άλλες διατάξεις». Κρίνεται επιβεβλημένη η συμπερίληψη της αναπηρίας με διακριτό τρόπο, όπως [τέθηκε και στη συνάντηση που είχε η ΕΣΑμεΑ με τον Πρωθυπουργό της χώρας στις 09.11.2022](https://www.esamea.gr/pressoffice/press-releases/5952-synantisi-tis-e-s-a-mea-me-ton-prothypoyrgo-tis-xoras). Οι προτάσεις της ΕΣΑμεΑ καλύπτουν το ελάχιστο που μπορεί να κάνει η ελληνική Πολιτεία, ώστε να εργαστεί προς την ανεξαρτησία και την αυτόνομη διαβίωση των ατόμων με αναπηρία και χρόνιες παθήσεις, τη στιγμή που η ενεργειακή κρίση και προηγουμένως η οικονομική έχουν γονατίσει αυτή την ευάλωτη κατηγορία του πληθυσμού.

Προτάσεις, τροποποιήσεις, συμπληρώσεις κατά άρθρο:

**Άρθρο 3 Αντικείμενο, σκοπός και δικαιούχοι του προγράμματος**

Το συνολικό ετήσιο εισόδημα της παρ. 2, το οποίο εντάσσεται στις προϋποθέσεις ώστε να καταστεί κάποιος δικαιούχος του προγράμματος δανείων «Σπίτι μου», σε περίπτωση που αφορά σε άτομο με αναπηρία ή χρόνια πάθηση με ποσοστό αναπηρίας 50% και άνω βάσει ΚΕΠΑ ή από υγειονομική επιτροπή πιστοποίησης/γνωμάτευσης αναπηρίας ή άλλη αρμόδια αρχή, η οποία εξακολουθεί να ασκεί τις αρμοδιότητές της, πρέπει να είναι προσαυξημένο κατά 20% λόγω του επιπλέον κόστους που επιφέρει η αναπηρία/ χρόνια πάθησή τους.

**Άρθρο 4 Βασικοί όροι του δανείου**

Στην περίπτωση η) της παρ. 2 αυτού του άρθρου, αναφέρει ότι αν ο δανειολήπτης είναι ή καθίσταται, κατά τη διάρκεια του δανείου, τρίτεκνος ή πολύτεκνος, οι τόκοι του δανείου επί επιτοκίου, κυμαινόμενου ή σταθερού, καταβάλλονται από τη Δ.ΥΠ.Α. Η ίδια ευνοϊκή ρύθμιση πρέπει να ισχύσει και για τα άτομα με αναπηρία και χρόνιες παθήσεις με ποσοστό αναπηρίας 50% και άνω βάσει ΚΕΠΑ ή από υγειονομική επιτροπή πιστοποίησης/γνωμάτευσης αναπηρίας ή άλλη αρμόδια αρχή, η οποία εξακολουθεί να ασκεί τις αρμοδιότητές της.

**Άρθρο 5 Έννοια κοινωνικής αντιπαροχής**

Σε αυτό το άρθρο πρέπει να διασφαλιστεί ότι όλες οι κατοικίες που θα κατασκευαστούν από παραχωρήσεις του Δημοσίου ή θα ανεγερθούν σε δημόσια περιουσία θα τηρούν τις βασικές προδιαγραφές προσβασιμότητας σε ποσοστό τουλάχιστον 10%.

**Άρθρο 9 Πρόγραμμα «Ανακαινίζω - Νοικιάζω»**

Σε αυτό το άρθρο πρέπει να προβλεφθεί ειδική ρήτρα επιδότησης για επιπλέον ανακατασκευές σχετικές με την προσβασιμότητα των χώρων, σε κατοικίες που θα δοθούν σε άτομα με αναπηρία.

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |